Brian Mikkelsen (KF), 2009-05-18:
Beslutningsforslaget pålægger regeringen inden udgangen af 2009 at fremsætte et forslag til lov om ændring af dyreværnsloven.
Dette lovforslag skal ifølge forslagsstillerne indeholde en række initiativer, som spænder lige fra højere strafferammer til et forbud mod import af foie gras.
Som bekendt har regeringen for nylig fremsat et forslag til ændring af dyreværnsloven.
Lovforslaget er netop blevet andenbehandlet, og jeg forventer, at det vil kunne vedtages, inden Folketinget går på sommerferie.
Regeringens lovforslag lægger op til en række ændringer af dyreværnsloven, ændringer, der skal skærpe reglerne og dermed sikre en bedre velfærd for vores dyr.
I al beskedenhed mener jeg faktisk, at regeringens lovforslag indeholder de ændringer af dyreværnsloven, der er behov for på nuværende tidspunkt.
Som det vil fremgå af det følgende, kan regeringen derfor ikke støtte beslutningsforslaget.
Jeg vil ikke i den forbindelse gennemgå samtlige enkeltdele i beslutningsforslaget, men begrænse mig til at knytte nogle kommentarer til nogle af de initiativer, der lægges op til i beslutningsforslaget.
Lad mig starte med forslaget om, at der indføres en generel skærpelse af straffene for overtrædelse af dyreværnsloven.
Det er uden for enhver diskussion, at dyr, der er i menneskers varetægt, skal behandles forsvarligt og omsorgsfuldt.
Vanrøgt eller anden uforsvarlig behandling af dyr er alvorlige overtrædelser, der fra samfundets side bør reageres fast og konsekvent over for.
Jeg er altså helt enig med forslagsstillerne i, at personer, der ikke kan finde ud af at behandle deres dyr ordentligt, skal kunne idømmes en passende straf.
Denne regering har da også allerede af flere omgange skærpet straffene for overtrædelse af dyreværnslovgivningen for at sikre, at straffene afspejler forholdenes grovhed.
Noget af det første, som regeringen efter dens tiltræden i 2001 tog initiativ til på dyrevelfærdsområdet, var således at bede Rigsadvokaten om at undersøge sanktionsniveauet i dyreværnssager.
Det var en undersøgelse, der resulterede i, at vi i sommeren 2003 gennemførte en generel skærpelse af bødeniveauet i sager om overtrædelse af dyreværnslovgivningen.
I forbindelse med indførelse af klippekortordningen for dyretransporter i 2007 gennemførte vi en yderligere skærpelse af bødeniveauet i visse sager om transport af dyr.
Klippekortordningen for dyretransporter skal evalueres efter 2 år, dvs. i år.
Mine embedsmænd vil i den forbindelse udarbejde en redegørelse om ordningen, der vil blive sendt til Fødevareudvalget og Retsudvalget, og der vil som led i denne evaluering bliver lejlighed til at vurdere, om den tilsigtede forhøjelse af bødeniveauet er slået igennem i praksis.
Jeg vil i den forbindelse også understrege, at strafferammen for dyremishandling i dag er fængsel i indtil 1 år og i gentagelsestilfælde 2 år.
Der er altså allerede i dag det helt klare udgangspunkt, at sager vedrørende mishandling af dyr afgøres med frihedsstraf.
Med hensyn til vanrøgt følger det af dyreværnsloven, at straffen for uforsvarlig og grovere uforsvarlig behandling af dyr er bøde eller fængsel i indtil 1 år.
Men selv om udgangspunktet altså er, at der idømmes en bødestraf, findes der i retspraksis eksempler på, at domstolene efter en konkret vurdering har idømt frihedsstraf i sager om grovere uforsvarlig behandling af dyr.
Der anvendes altså allerede i dag frihedsstraf i sager om grovere uforsvarlig behandling af dyr og i sager om dyremishandling.
Regeringen finder derfor ikke, at der er behov for generelt at hæve straframmerne i sager om overtrædelse af dyreværnslovgivningen.
Som jeg indledningsvis berørte, indeholder beslutningsforslaget også et forslag om, at der indføres forbud mod import af foie gras og andre fødevarer, der er fremstillet ved brug af tvangsfordring af dyr.
Jeg er helt enig med forslagsstillerne i, at den måde, hvorpå man traditionelt fremstiller foie gras - dvs. ved tvangsfodring af gæs eller ænder - er yderst betænkelig.
Jeg er derfor også meget tilfreds med, at den danske dyreværnslov indeholder et eksplicit forbud mod tvangsfodring af dyr, medmindre det er påkrævet for at behandle dyret mod sygdom.
Men det er altså ikke muligt at udstrække dette forbud mod tvangsfodring til andre lande ved at indføre regler om forbud mod import af foie gras.
Gør vi det, vi vil komme i strid med EU-reglerne, hvilket forslagsstillerne jo også er helt opmærksomme på.
Som det er forslagsstillerne bekendt, er der da også i Danmark et forbud mod at øre- eller halekupere hunde, medmindre disse indgreb er veterinært begrundede.
Men jeg kan forstå, at forslagsstillerne ønsker, at vi skal gå endnu længere og forbyde danskerne at tage til udlandet og få foretaget sådanne indgreb på deres hunde.
Et sådant skridt vil imidlertid - på samme måde som et forbud mod import af foie gras - være i strid med EU's regler om fri bevægelighed.
Som jeg sagde indledningsvis, er det regeringens opfattelse, at det forslag til ændring af dyreværnsloven, som regeringen fremsatte i marts måned, indeholder alle de ændringer af dyreværnsloven, der er behov for på nuværende tidspunkt.
Hertil kommer, at det er regeringens opfattelse, at visse af de foreslåede initiativer vil være i strid med EU-retten.
Regeringen kan på den baggrund ikke støtte beslutningsforslaget.